Herrie oor vrou wat spog met kameelperdhartMerelize van der Merwe by die kameelperdbul wat sy geskiet het (Foto: Merelize van der Merwe, Facebook) Waarskuwing: Die volgende grafiese inhoud kan sensitiewe lesers ontstel. ŉ Storm het losgebars om die kop van ’n vrou van Limpopo wat op sosiale media met ’n kameelperd se hart spog. Merelize van der Merwe (32) het foto’s op haar Facebookblad gedeel van hoe sy ’n kameelperdbul se hart vashou nadat sy die dier gejag het, as ’n Valentynsgeskenk van haar man af. “Al ooit gewonder hoe groot ’n kameelperd se hart is? Ek is absoluut gaande oor my groot Valentynsgeskenk,” skryf Van der Merwe by die foto’s wat sy gedeel het. Verskeie aanlyn petisies is intussen teen Van der Merwe begin en internasionale nuuswebwerwe het berig oor haar Facebookplasings. Van Der Merwe is luidens haar Facebookblad ŉ ywerige jagter en natuurliefhebber. Sy is reeds sedert 2016 op soek na ’n groot swart kameelperdbul om te jag. Sy was spesifiek op soek na ’n bul wat “oud genoeg” is. Sy het byna moed opgegee, toe een van haar vriende haar twee weke gelede kontak en sê hy weet van ’n groot swart kameelperdbul wat sy kan jag. Volgens die vriend was die bul so oud dat hy dalk nie meer lank sal leef nie. “Ek en my man sou vir ons Valentynsnaweek Sun City toe gaan, maar ons planne het vinnig verander. My wonderlike man het geweet dat dit my droom is om ŉ kameelperd te skiet en hy het my ten volle daarin ondersteun. Ons het ons romantiese vyfster-naweek vir ’n warm naweek in die bos opgegee,” skryf sy. “Ek was letterlik soos ’n klein kindjie en het die dae afgetel. Nadat ek die kameelperd geskiet het, was ek oorweldig met emosies, want ek wag al jare om hierdie geleentheid te kry.” Een van die foto’s wat Van der Merwe op Facebook gedeel het (Foto: Merelize van der Merwe, Facebook) ’n Dag later het sy die foto’s van die dier se hart op haar Facebookblad gedeel. Sy het ook ’n video gedeel van hoe sy die dier jag. Hierdie foto’s en video het baie kommentaar ontlok en die aandag van diereliefhebbers wêreldwyd getrek. Gevolglik het koerante in Kanada, Brittanje en Amerika oor Van der Merwe se jagtog berig en petisies wêreldwyd is boonop teen Van der Merwe begin. ’n Petisie op Change.org eis dat Van der Merwe van Facebook verban moet word. Dié petisie staan tans op byna 25 000 handtekeninge. Van der Merwe het op haar Facebook teruggekap ná al die negatiewe kommentaar en beledigings wat sy ontvang het. Sy het haar kritici as “geaktiveerde liberale” afgejak en gesê sy sal nooit ophou jag nie. Sy skryf ook op haar Facebookblad dat sy selfs doodsdreigemente gekry het. “Vertel my asseblief wie is die misdadiger hier? Iemand wat wettiglik ’n kameelperdbul jag, wat in elk geval weens ouderdom gaan sterf, of iemand wat my e-pos probeer hack en vir my doodsdreigemente stuur?,” skryf sy. Die Daily Mail berig die kameelperdbul wat sy geskiet het, was 17 jaar oud. Die webtuiste berig ook dat Van der Merwe jag sedert sy ’n kind is en sowat 500 wilde diere in haar leeftyd geskiet het. Dit sluit leeus, luiperds en olifante in. Volgens die berig glo Van Der Merwe dat trofeejag die bewaring van spesies help deur ouer diere uit die bevolking te verwyder, terwyl dit terselfdertyd befondsing vir bewaring bied. Natuurbewaarders betwis dit en sê trofeejag moedig mense aan om diere te teel vir sport, wat ekostelsels ontwrig en die omgewing benadeel. Diere-aktiviste voer aan die verwydering van wilde diere, veral groot mannetjies, beskadig die kuddes waarin hulle woon. Dr. Mark Jones van die Born Free Foundation het aan die Mirror in Brittanje gesê dat trofeejag nie ’n bewaringsinstrument is nie, en dra ook nie groot fondse tot plaaslike gemeenskappe by nie. Elisa Allen, van People for the Ethical Treatment of Animals, het gesê iemand wat ’n ander lewende wese doodmaak, hul hart uitsny en dit aan die groot klok hang, kan as ’n sosiopaat bestempel word. “Eendag sal trofeejag gelys word as ’n teken van ’n psigiatriese versteuring, soos dit vandag moet wees. Dit is grootsheid, reeksmoord en bloedlus gepaardgaande met ’n brandende begeerte om daaroor te spog,” het Allen aan dié mediapublikasie gesê.